Jääkiekkoilija Ville Leino lopettaa peliuransa.

Loukkaantumiset ovat iso tekijä Ville Leinon lopettamispäätöksen taustalla.

33-vuotias hyökkääjä pelasi kahdesti Stanley Cupin finaalissa.

Leino kiittää valmentajistaan erityisesti Ari-Pekka Seliniä, Jukka Jalosta ja Doug Sheddeniä.

Tulevaisuudessa Leino keskittyy oman vaatemerkkinsä parissa työskentelyyn.

Ville Leinon jääkiekkoura on ohi. EVE TEIVAINEN

Leino pelasi muun muassa 286 peliä NHL:ssä sekä 294 peliä SM-liigassa.

- Yksi isoin tekijä päätöksen taustalla on jatkuvat loukkaantumiset. Niitä on viime vuosien aikana ollut aika paljon. En ole pystynyt harjoittelemaan ja pelaamaan sillä tavalla kuin olisin halunnut. Olen joutunut menemään lyhyissä pätkissä. Ja ikääkin alkaa olla jo sen verran, että nyt on hyvä aika lopettaa. Tämä päätös on monen tekijän summa, Leino sanoo Iltalehdelle.

Päätös uran lopettamisesta oli vaikea.

- Olen vuosikausia pelannut jääkiekkoa ammatikseni. Jääkiekko on ollut niin iso osa elämää. Tekeminen on ollut intensiivistä, siihen liittyy harjoittelua, pelaamista, matkustelua ja muuttoja maasta toiseen. Onhan kaiken tämän päättäminen vaikeaa, Leino myöntää.

Jokerit ja Philadelphia

Tunteikkaalla hetkellä Leino nostaa uraltaan esiin muutamia tähtihetkiä.

- Mestaruus Hämeenlinnassa on sellainen. Myös aika Jokereissa oli hienoa. Olin silloin terveenä ja nautin pelaamisesta. Kemia ketjukavereiden Tommi Santalan ja Tim Stapletonin kanssa toimi loistavasti, samoin koko joukkueen kanssa. Jokereissa sain kaikki irti mun potentiaalista, pääsin oikeaan flow-tilaan. Siinä ovat ne kohokohdat Suomesta, pelaaja ynnää.

NHL:ssä Leinon tähtihetket osuvat Philadelphian ajalle. Keväällä 2009-10 taituri nakutti 19 pudotuspeliottelussa 21 pistettä.

- Ne ekat playoffit Philadelphian paidassa menivät kyllä loistavasti. Silloinkin kemia ketjukavereiden kanssa oli erinomaista. Scott Hartnell ja Daniel Briere olivat mun ketjussa. Philadelphiassa ja Jokereissa pääsin hetkellisesti oman kapasiteettini maksimiin.

Jotain jäi myös hampaankoloon.

- Stanley Cup jäi saavuttamatta. Kaksi kertaa olin finaalissa. Toinen ottelusarja meni seitsemänteen peliin, toinen ratkesi kuudennessa pelissä. Lähelle pääsin. Stanley Cup on kuitenkin yleisesti ottaen kaikkien kiekkoilijoiden unelma. Sen voittaminen on niin pienestä kiinni. Luulen, että olen siitä hyvä esimerkki.

Koutseille kiitosta

Savonlinnan kasvatin Leinon viimeinen NHL-organisaatio oli Buffalo Sabres. Jenkkijoukkue osti miehen sopimuksen ulos pari vuotta sitten. Viimeiseksi seuraksi, ainakin tässä vaiheessa jää SHL:n Växjö Lakers.

Muutama valmentaja on uran varrelta jäänyt mieleen.

- Ari-Pekka Selin otti mut Ilveksessä liigarinkiin ja antoi mahdollisuuden. Sain sieltä hyvän lähdön uralle. " Atu " on muutenkin toiminut tavallaan mentorinani vuosien varrella. Hän oli jo aikanaan Savonlinnassa mun jumppamaikka. Jukka Jalonen HPK:ssa niin ikään antoi hyvät avaimet käteen uraa ajatellen. Haluan myös mainita tässä kohtaa Doug Sheddenin, Leino kiittää.

Ei katkeruutta

Lähiaikoina Leino jäättä Suomen räntäsateet taakseen ja viettää syksyn lähinnä Philadelphiassa ja Los Angelesissa. On tauon paikka.

- Pitää muistaa, että yli 15 vuotta meni ammattijääkiekon parissa. En nyt heti hyppää ihan täysillä mihinkään, on hyvä ottaa hetki rauhassa. Oman vaatemerkin parissa on aikomus jatkossa työskennellä entistä enemmän. Olen onnekas, että mulla on oma bisnes ja työ, mihin mennä.

Huippukiekkoilijat saavat usein kuraa niskaan. Oman osansa negatiivisesta julkisuudesta on saanut myös Leino, joka on kiekkoilijalle poikkeuksellisesti myöntänyt nauttivansa muun muassa taiteesta ja kitaran soitosta.

- Rapaa on välillä tullut, ajoittain on ollut raskasta. Mutta se kuuluu asiaan. En ole mistään katkera, haluan katsoa elämässä eteenpäin.